Жалба, подадена на 30 септември 2020 г. — LA International Cooperation/Комисия
(Дело T-609/20)
Език на производството: английски
Страни
Жалбоподател: LA International Cooperation Srl (Милано, Италия) (представители: B. O’Connor, Solicitor и M. Hommé, lawyer)
Ответник: Европейска комисия
Искания
Жалбоподателят моли Общия съд:
Да отмени решението на Комисията, пряко адресирано до жалбоподателя с дата 20 юли 2020 г. (обжалваното решение), което изключва жалбоподателя от участие в процедури за възлагане на договори, финансирани от бюджета на ЕС и от 11-ия Европейския фонд за развитие, или от възможността да бъде избран за изпълнение на средства на Съюза съгласно Регламент (ЕС, Евратом) 2018/10461 и за изпълнение на средства съгласно Европейския фонд за развитие, регулиран от Регламент (ЕС) 2018/18772 и
да осъди Комисията да заплати съдебните разноски.
Основания и основни доводи
Жалбоподателят изтъква шестнадесет основания в подкрепа на жалбата.
Първо основание: нарушение на принципа на добра администрация, на забраната за злоупотреба с права, на задължението за полагане на дължимата грижа и на Регламент (ЕС, Евратом) № 883/20133 .
Второ основание: в нарушение на правото на защита, на задължението за полагане на дължимата грижа и за надлежно провеждане на съдебния процес Европейската служба за борба с измамите (OLAF) не е успяла да извести жалбоподателя на правилния адрес.
Трето основание: нарушение на членове 7 и 9 от Регламент (ЕС, Евратом) № 883/2013 и на правото на добра администрация, на задължението за полагане на дължимата грижа и за надлежно провеждане на съдебния процес.
Четвърто основание: нарушение на член 9, параграф 4 от основния регламент на OLAF, на правото на надлежно провеждане на съдебния процес и на задължението за мотивиране.
Пето основание: OLAF е нарушила член 7, параграф 8 от Регламент (ЕС, Евратом) № 883/2013 и принципа на добра администрация.
Шесто основание: нарушение на член 9, параграф 1 от Регламент (ЕС, Евратом) № 883/2013 и на правото на добра администрация.
Седмо основание: експертната комисия за ранно откриване и отстраняване е нарушила членове 41, 47, 48 и 54 от Хартата на основните права, като е направила предварителна правна квалификация на фактите, установени от OLAF.
Осмо основание: редактираният окончателен доклад на OLAF не е позволил на експертната комисия за ранно откриване и отстраняване да вземе независимо решение или да направи адекватна преценка на тежестта на офертата на жалбоподателя в нарушение на принципа на добра администрация и на членове 135—143 от Финансовия регламент.
Девето основание: нито лобирането, нито хонорарите за успех са per se незаконосъобразни, като това предположение нарушава принципа на добра администрация.
Десето основание: същността на констатациите в обжалваното решение по отношение на жалбоподателя са опорочени, тъй като експертната комисия за ранно откриване и отстраняване и възлагащият орган (Генерална дирекция „Политика за съседство и преговори за разширяване“) са действали в нарушение на основните права на жалбоподателя и по-специално в нарушение на принципите на добра администрация, на задължението за полагане на дължима грижа и на това, че обжалваното решение не е надлежно мотивирано.
Единадесето основание: нарушение на член 13, параграф 2 от процедурните правила на експертната комисия за ранно откриване и отстраняване и на правото на защита.
Дванадесето основание: експертната комисия за ранно откриване и отстраняване трябва да е разполагала с информация, различна от редактирания окончателен доклад, което представлява нарушение на член 13, параграф 2 от процедурните правила на експертната комисия за ранно откриване и отстраняване.
Тринадесето основание: редакторската намеса в редактирания окончателен доклад на OLAF е такава, че нарушава принципа на добра администрация, задължението за полагане на дължимата грижа и за надлежно провеждане на съдебния процес.
Четиринадесето основание: санкцията е определена в размер, повлиян от различните нарушения на Регламент (ЕС, Евратом) № 883/2013, Финансовия регламент и основните правни принципи.
Петнадесето основание: в редактирания окончателен доклад не е посочено, че биографията на един експерт е подправена или фалшифицирана, в резултат на което по този въпрос обжалваното решение е необосновано и нарушава принципите на добра администрация, на задължението за полагане на дължимата грижа и на правото на защита.
Шестнадесето основание: докладът с оперативния анализ на OLAF не съответства на поставените цели, което е в нарушение на принципите на добра администрация и на правото на защита.
____________
1 Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 2018 г., стр. 1).
2 Регламент (ЕС) 2018/1877 на Съвета от 26 ноември 2018 година относно финансовия регламент, приложим за 11-ия Европейски фонд за развитие, и за отмяна на Регламент (ЕС) 2015/323 (ОВ L 307, 2018 г., стр. 1).
3 Регламент (ЕС, Евратом) № 883/2013 на Европейския парламент и на Съвета от 11 септември 2013 година относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 2013 г., стр. 1).